A Bizottság határozata
(2001. szeptember 17.)
a tagállamok által a 92/118/EGK tanácsi irányelv hatálya alá tartozó egyes termékek behozatalára feljogosított harmadik országok jegyzékének megállapításáról szóló 94/278/EK határozatnak a méz behozatala tekintetében történő módosításáról
(az értesítés a C(2001) 2666. számú dokumentummal történt)
(EGT vonatkozású szöveg)
(2001/700/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 1999/724/EK bizottsági határozattal [1] módosított, a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre [2] és különösen annak 10. cikke (2) bekezdésének a) pontjára,
mivel:
(1) A legutóbb a 2001/158/EK határozattal [3] módosított 94/278/EK bizottsági határozat [4] mellékletének XIV. része megállapítja a tagállamok által méz behozatalára feljogosított harmadik országok jegyzékét.
(2) Lengyelország és Zambia egy mézre vonatkozó tervet nyújtott be, amely a 96/23/EK tanácsi irányelv [5] 1. mellékletében említett szermaradvány- és anyagcsoportok ellenőrzésére vonatkozóan biztosítékokat állapít meg, amelyeket a legutóbb a 2001/478/EK határozattal [6] módosított, a harmadik országok által a 96/23/EK irányelv szerinti szermaradvány-vizsgálati tervek előzetes engedélyezésére vonatkozó 2000/159/EK [7] bizottsági határozat mellékletéhez csatoltak.
(3) Moldova egy mézre vonatkozó tervet nyújtott be, amely a 96/23/EK tanácsi irányelv 1. mellékletében említett szermaradvány- és anyagcsoportok ellenőrzésére vonatkozóan kielégítő biztosítékokat állapít meg.
(4) Norvégia szermaradvány-vizsgálati tervét az EFTA Felügyeleti Hatóság 223/96/COL határozatával [8] összhangban engedélyezték.
(5) San Marino szermaradvány-vizsgálati tervét az EK-San Marino Együttműködési Bizottság 1/94 határozatával [9] összhangban engedélyezték.
(6) A 94/278/EK határozatot módosítani kell annak érdekében, hogy a méz azon harmadik országokból történő behozatalát engedélyezzék, amelyek a 96/23/EK irányelvnek e termékre vonatkozó szermaradvány-vizsgálati tervek engedélyezése tekintetében megfelelnek.
(7) Az e határozatban előírt rendelkezések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 94/278/EK határozat mellékletének XIV. része helyébe e határozat melléklete lép.
2. cikk
Ezt a határozatot 2001. szeptember 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2001. szeptember 17-én.